סקייפול

עלילת הסרט

סוכני ה-MI6 ג'יימס בונד ואיב מאניפני רודפים ברחבי איסטנבול אחר פטריס, שכיר חרב שגנב כונן קשיח המכיל רשימה של סוכני נאט"ו סמויים. בונד נורה בכתף על ידי פטריס ובמהלך המרדף הם מוצאים עצמם על גבי רכבת נוסעת ומתחולל מאבק בין בונד לסוכן האויב. הרכבת עומדת להיכנס למנהרה ו-M, ראש ה-MI6, פוקדת על איב לירות בפטריס על אף הסכנה כי היא עלולה לפגוע בבונד. בונד אכן נפגע מהירי וצולל מהרכבת אל תוך נהר. עקבותיו אובדות והוא מוכרז כמת.
בעקבות המבצע הכושל M נמצאת תחת לחץ פוליטי מהממונה עליה, גארת' מאלורי, יו"ר הוועדה לביון וביטחון, אשר מודיע לה על תוכנית פרישה שתכננו עבורה. בדרך חזרה מן הפגישה מתבצעת חדירה למחשבי ה-MI6 ול-M מוצגת הודעת לעג על גבי המחשב שלה. בתוך כך מתפוצצת פצצה במטה ה-MI6. בפיגוע נהרגים כמה עובדים. MI6 ממשיכים לפעול ממשרדי החירום התת-קרקעיים שלהם. בונד, אשר ניצל את ההכרזה על מותו כדי להיעלם, לומד אודות הפיגוע ב-MI6 וחוזר ללונדון. על אף שאינו עובר את המבחנים הפיזיים והפסיכולוגיים שאמורים לבדוק את כשירותו, הוא נשלח בחזרה לשטח על ידי M. רסיסים שבונד מוציא מכתפו מסיעיים לזהות את פטריס והוא מאותר בשאנגחאי, שם הוא נשכר לבצע משימת התנקשות. בונד נשלח לשאנגחאי במטרה לזהות את המעסיקים של פטריס, לאתר את הדיסק הקשיח ולחסל את פטריס.
בשאנגחאי, פטריס מוליך את בונד אל תוך גורד שחקים שממנו הוא יורה במטרה שלו. בונד חושף את עצמו, תוקף את פטריס ובין השניים מתנהל מאבק. פטריס צונח מגורד השחקים אל מותו לפני שבונד מצליח לגלות מי מעסיק אותו. בונד מוצא בכליו של פטריס ז'יטון אשר נועד כתשלום עבור החיסול ומוביל את בונד לקזינו במקאו. בקזינו פוגש בונד את סוורין ומזהה אותה כמי שהייתה שותפה לחיסול. בונד מבקש שתפגיש בינו לבין המעסיק שלה ושל פטריס. היא מזהירה אותו כי שומרי הראש שלה עומדים להרוג אותו, אבל מבטיחה לסייע לבונד אם יהרוג את המעסיק שלה. בונד גובר על התוקפים בקזינו ומצטרף אל סוורין על גבי היאכטה שלה. הם מפליגים לאי נטוש לחופי מקאו, שם הם נעצרים ונלקחים אל ראול סילבה, סוכן MI6 לשעבר שפועל בהווה כטרוריסט קיברנטי ועומד מאחורי ההתקפות נגד MI6. סילבה הורג את סוורין אך בונד גובר על שומריו של סילבה, לוכד אותו באמצעות תגבורת מסוקים ומחזיר אותו למטה ה-MI6.
Q מנסה לפענח את המידע שעל המחשב של סילבה, אך מאפשר בכך לסילבה לחדור לרשת המחשבים של MI6 ולסילבה לצאת שוב לחופשי. בונד מבין שכוונתו של סילבה הייתה להיתפס כדי שיוכל להתעמת ולהרוג את M על כך שנטשה אותו שנים קודם לכן לאחר שנתפס על ידי ממשלת סין. בונד רודף אחרי סילבה בתוך מנהרות הרכבת התחתית של לונדון, אך זה מצליח לברוח ולפוצץ חלק ממנהרה, דבר אשר גורם לתאונת רכבת. סילבה מסתער עם אנשים אל תוך ועדת חקירה הדנה בהתנהלותה של M בנוגע לדיסק הקשיח שנגנב ותוקף את M. בונד מגיע בזמן כדי לחבור לאיב ולמלורי והם מסכלים את המתקפה של סילבה. M מוברחת החוצה על ידי ראש המטה שלה, ביל טאנר.
כשבונד מזהה שמטרתו העיקרית של סילבה היא לפגוע ב-M ושסילבה מתעלה עליהם טכנולוגית, הוא לוקח אותה עמו לאחוזת "סקייפול" בסקוטלנד שבה גדל, כדי להוציא מהמשוואה את הנחיתות הטכנולוגית שלהם מול סילבה. בסקייפול בונד ו-M פוגשים בקינקייד, שומר היער של האחוזה. לשלושה מעט מאוד כלי נשק, אך הם מאלתרים מספר מלכודות ברחבי הבית. חייליו של סילבה מגיעים למקום ובונד, M וקינקייד נאבקים בהם ומביסים אותם, אולם M נפצעת במהלך הקרב. סילבה מגיע למקום עם חיילים נוספים ועם מסוק חמוש. בונד שולח את M ואת קינקייד להתחבא בקפלה שאליה מובילה מנהרה סודית מתוך הבית. בונד מפוצץ שני בלוני גז, הפיצוץ הורס את הבית, גורם למסוק להתרסק ורוב אנשיו של סילבה נהרגים בפיצוץ וסילבה עצמו נפצע.
סילבה מזהה את אור הפנס של קינקייד ועוקב אחרי קינקייד ו-M לקאפלה. הוא דוחף אקדח לידה של M ומפציר בה לירות בשניהם ולסיים את העימות. בעוד סילבה מנסה לגרום ל-M לירות באקדח, בונד, שנאלץ בדרך להיאבק בעוד אחד מאנשיו של סילבה, מגיע בסופו של דבר למקום, משליך סכין אל גבו של סילבה והורג אותו, אולם גם M מתה מהפציעות שספגה בקרב. לאחר הקרב והלווייתה של M איב מציגה את עצמה לראשונה בפני בונד בתור איב מאניפני. היא זונחת את העבודה בשטח ומקבלת את תפקיד מזכירתו של ראש MI6 החדש, גארת' מלורי, שהתמנה ל-M ,השואל את בונד האם הוא מוכן למשימה נוספת, בונד מסכים ובזה מסתיים הסרט.

מאפייני עלילת הסרט

כביתר הסרטים בסדרה, גם בסרט זה נאבק בונד בנבל, אך הנבל הנוכחי, ראול סילבה, שונה מקודמיו. בעוד שבסרטים קודמים מטרתו של הנבל הייתה להשתלט על העולם, לסילבה מטרה צנועה יותר - הוא פועל רק לשם נקמה ב-MI6, ובפרט בעומדת בראשו, M. סופם של הנבלים מגיע בדרך כלל בפיצוץ אדיר של המטה שלהם, אך בסרט שלפנינו גם סופו של הנבל צנוע יותר - הוא מת מסכין שבונד מטיל לעברו.
בסרט שלפנינו ל-M מקום מרכזי בעלילה, בולט לאין שיעור מהמקום שניתן לו/לה בסרטים קודמים. הסרט הוא למעשה פרידה מג'ודי דנץ', שגילמה את M בסרטים האחרונים בסדרה. בסוף הסרט הנבל גורם למותה, ובונד פוגש את מחליפה.
Q, המומחה הטכני של MI6, עבר שינוי משמעותי בסרט זה, מאדם מבוגר המצייד את בונד בשלל כלים מתוחכמים, לאדם צעיר מאוד, שמצייד את בונד רק באקדח ומכשיר איכון, ועיקר תרומתו (הגדולה יחסית לתרומתו של Q בסרטים קודמים) היא שליטתו בתפעול מחשבים. שינויים אלה משקפים את השינוי באופי הלחימה, הנובע מהעברת הדגש מלחימה באמצעות כלי נשק ללוחמת סייבר.

סרט ההמשך

זמן קצר לאחר צאת הסרט אישרו אולפני MGM כי סם מנדס חתם לבימוי סרט ההמשך – ספקטר, שכונה תחילה "בונד 24". לתסריטאי נשכר ג'ון לוגאן ודווח כי צילומי הסרט יחלו באוקטובר 2014, כשהתכנון הוא להוציא את הסרט לאקרנים ב-6 בנובמבר 2015. בן וישו לוהק שוב לתפקיד Q, אותו גם גילם ב"סקייפול". דניאל קרייג אישר אף הוא כי ישוב לגלם את ג'יימס בונד, בעוד נעמי האריס תגלם שוב את הסוכנת איב מאניפני ורייף פיינס יגלם את "M". שמועות שונות טענו כי פנלופה קרוז צפויה לגלם את נערת בונד, אלה הוחלפו בשמועות לפיהן את נערת בונד תגלם דווקא הצרפתייה לאה סדו. בנובמבר 2014 דווח על ליהוקו של כריסטוף ואלץ לתפקיד בסרט שצילומיו החלו בדצמבר 2014 והתקיימו במקסיקו, אוסטריה, מרוקו, איטליה ולונדון